Zita rokuti chisumamunyati rabatanidza mazwi anoti kusuma uye munyati. Izwi rokuti kusuma rinoreva kupira mashoko kuvanhu kana kuti kuudza vanhu mashoko - to inform or propose. Shoko rokuti munyati rinoreva mazano, pfungwa zvikurusei mazano ane tsarukano anogamuchirika anotaridza kuti munhu ari kufunga zvakarongeka. Saka pano chisumamunyati chinosuma pfungwa nemazano enyanzvi iri kunyora kune avo vachaverenga kana kunzwa. Chichifaninidzwa nezvinoitwa pakusuma mashoko padare mumusha, mashoko anotaurwa nechisumamunyati anogona kuvandudzwa zvichienderana nehumbowo hutsva.

Doro (Beer) chinwiwa chinogadzirwa nokuviriswa kwezvirimwa kuchishandiswa mbiriso. Doro rinodhaka kana rikanwiwa rakawanda uye harina kunaka kuhutano kana richinwiwa rakawandisa.

Charaka (Cone) - iri izwi rinoreva chiumbwa chine uso huviri, humwe huri hwaro hwedenderedzwa hwakati sandarara hwepiri huri uso hunopfirira hwaro kusvika pachisuvi (apex). Nguva zhinji chisuvi chinenge chakaita kururama nepakati pedenderedzwa riri pauso hunova hwaro. Shoko reShona iri rinotodzana necharaka chinowanikwa paduwo rinoteyeswa hove rine kuumbwa kwe cone - hove inopinda nekwakapamhama, yave mukati charaka chakamanika zvokuti hove itadze kubuda.

Ebrahim Hemmatnia, akazvarwa 25 Chukumi 1976. Murume wePersian-Dutch anofarira chose kukunda muhupenyu, ndiye munhu wekutangisa pasi rose kutyaira mukati menyanza. Murume akakwanisa kutyaira munyanza reAtlantic mumazuva anosvika iwo makumi nhanhatu nesere. Aityaira muchina unokwanisa kufamba mumvura nepamusoro pevhu. Akakwanisa kupfuura maguta akawanda anosanganisira Dakar, Natal, Joo Pessoa, Recife, Aracaju, Salvador, Vitória, Rio de Janeiro and Sao Paulo.

Sambamba (parallel) - izwi iri rapiwa rinotsangangudza mitsetse miviri yakati twasa yakataramukana nhambwe dzakaenzana panzvimbo dzose kana nhambwe ichipimwa pakati pemitsetse iyi. Apa nhambwe inofanirwa kunge iri kupimwa kuchitevedzwa mitsetse wechitatu unocheka mitsetse miviri yokutanga. Mutsetse wechitatu unofanirwa kunge uchicheka miviri yokutanga pamukwava une gonyo rakaenzana panzvimbo dzose. Muenzaniso wemitsetse wakati sambamba isimbi mbiri dzenjanji nokuti dzinofamba dzakayererana asi dzisingapesane.